Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 81/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»Südtiroler Schüttelbrot«/»Schüttelbrot Alto Adige«

EU-nr.: PGI-IT-02392 – 14. februar 2018

BOB ( ) BGB (X)

1. Betegnelse

»Südtiroler Schüttelbrot«/»Schüttelbrot Alto Adige«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 2.3.: Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Südtiroler Schüttelbrot«/»Schüttelbrot Alto Adige« er et rugknækbrød med en uregelmæssig struktur; det er langtidsholdbart, dufter af fennikel, er let syrligt og har et vandindhold på mellem 4 % og 6 %.

»Südtiroler Schüttelbrot«/»Schüttelbrot Alto Adige« har en uregelmæssig rund, flad form:

Diameter : fra 3 cm til 35 cm Tykkelse : fra 0,3 cm til 1,5 cm

»Südtiroler Schüttelbrot«/»Schüttelbrot Alto Adige« er holdbart i op til 18 måneder.

Følgende ingredienser anvendes til fremstilling af »Südtiroler Schüttelbrot«/»Schüttelbrot Alto Adige«: rugmel (mindst 50 %), almindeligt hvedemel og/eller emmermel, salt, hvede eller bygmalt, gær og en moderdej (mindst 4 %) fremstillet af samme bageri, fennikel og andre urter og krydderier.

Fennikel (Foeniculum vulgare) er et krydderi, der kendetegner »Südtiroler Schüttelbrot«/»Schüttelbrot Alto Adige«.

Udover fennikel (Foeniculum vulgare) kan følgende givet brødet smag: vild kommen (Cuminum silvestre), almindelig bukkehorn (Trigonella caerulea), koriander (Coriandrum sativum) eller anis (Pimpinella Anisum L.).

Der kan tilsættes vegetabilske fedtstoffer.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Den samlede brødfremstilling for »Südtiroler Schüttelbrot«/»Schüttelbrot Alto Adige« foregår inden for det geografiske område, der er defineret i punkt 4.

Moderdejen til fremstilling af »Südtiroler Schüttelbrot«/»Schüttelbrot Alto Adige« produceres inden for det geografiske område, der er defineret i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Brødet kan sælges til konsum i løsvægt eller i fødevareemballage.

3.6. Særlige regler for mærkning af det produkt, som den registrerede betegnelse henviser til

Ud over de lovpligtige oplysninger skal emballagen indeholde følgende oplysninger:

— til det italienske marked: en angivelse af, hvilken type brød der er tale om, dvs. »pane croccante alla segale« (»rugknækbrød«)

— bagerens navn og adresse eller firmanavn og -adresse.

Når brødet sælges i løsvægt:

— et mærke med ordene »Südtiroler Schüttelbrot IGP« og/eller »Südtiroler Schüttelbrot g.g.A« skal vises på den hylde, hvor det præsenteres til salg.

Navnet på den beskyttede geografiske betegnelse »Schüttelbrot Alto Adige« (på italiensk) eller »Südtiroler Schüttelbrot« (på tysk) skal anføres på etiketten med bogstaver, der ikke kan slettes, og som let kan skelnes fra enhver anden skrift på etiketten, og skal efterfølges af angivelsen »Indicazione Geografica Protetta« (beskyttet geografisk betegnelse) og/eller forkortelsen »IGP« (»BGB«), som skal oversættes til det sprog, produktet markedsføres på, og af EU-symbolet.

Det er dog tilladt at anvende betegnelser, der henviser til private mærker, forudsat at de ikke indeholder anprisninger eller en definition, der virker diskriminerende over for andre producenter.

Logoet »Schüttelbrot Alto Adige IGP« (på italiensk) eller »Südtiroler Schüttelbrot g.g.A.« (på tysk) skal altid fremgå af produktets forside eller hovedetiket.

Logoet er vist nedenfor:

4. Kort angivelse af det geografiske områdes afgrænsning

»Südtiroler Schüttelbrot«/»Schüttelbrot Alto Adige« omfatter hele den selvstyrende provins Bolzanos område.

5. Tilknytning til det geografiske område

Ansøgningen om registrering af »Südtiroler Schüttelbrot«/»Schüttelbrot Alto Adige« er baseret på den karakteristiske produktionsmetode i området, som gør det muligt for produktet at skille sig ud fra andre italienske brød.

Det, der adskiller »Südtiroler Schüttelbrot«/»Schüttelbrot Alto Adige« fra andre italienske brød, er dets runde, tynde udseende, dets karakteristiske sprøde struktur og dets lave vandindhold, der gør det muligt at være langtidsholdbart.

De særlige karakteristika for »Südtiroler Schüttelbrot«/»Schüttelbrot Alto Adige« hænger tæt sammen med produktionsmetoden, der omfatter en bestemt produktionsfase, efter at dejen er hævet, hvorefter den rystes og rulles og får en rund og flad form. Denne produktionsfase »omrystning« eller »schütteln« på tysk afspejles netop i den tyske produktbetegnelse »Schüttelbrot«.

Derefter bages de fladtrykte former, indtil de bliver sprøde. Bagningen i produktionsområdet har til formål at fremstille et brød, der ikke blot er sprødt og knasende, men også har et lavt vandindhold, så det kan holde sig i op til 18 måneder.

Historisk set har dette kendetegn været meget vigtigt lokalt. I følge kilder fra middelalderen var produktet allerede dengang blandt andet kendt for sin lange holdbarhed. Dette kendetegn har gjort det muligt at bibeholde befolkningen i området, som, på grund af det forholdsvis barske og relativt tørre klima samt de vanskelige forhold i de isolerede landdistrikter oppe i bjergene, har gjort brug af det langtidsholdbare »Südtiroler Schüttelbrot«/»Schüttelbrot Alto Adige« til at opbygge fødevarelagre i trange tider.

De urter og krydderier, der anvendes til fremstilling af produktet, er også kendetegnende for »Südtiroler Schüttelbrot«/»Schüttelbrot Alto Adige«. Af disse er anvendelsen af fennikel (Foeniculum vulgare) et fremherskende kendetegn: til forskel fra de øvrige urter og krydderier er fennikel altid medtaget i opskriften, da det tidligere ikke blot blev anvendt til at give brødet smag, men også til at gøre det lettere at fordøje.

I dag nydes »Südtiroler Schüttelbrot«/»Schüttelbrot Alto Adige« af befolkningen i Alto Adige og turister, da det er en del af en traditionel eftermiddagssnack i Alto Adige sammen med spæk, ost og vin fra Alto Adige. »Südtiroler Schüttelbrot«/»Schüttelbrot Alto Adige« udgør således en hovedbestanddel i Bolzano-provinsens fødevare- og vintraditioner.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Ministeriet indledte den nationale indsigelsesprocedure ved at offentliggøre ansøgningen om registrering af »Südtiroler Schüttelbrot«/»Schüttelbrot Alto Adige« i Den Italienske Republiks officielle tidende nr. 297 af 21. december 2017.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.